Fastanefnd evrópskra lækna , CPME , var stofnuð í Amsterdam 1959 og hefur haft aðsetur í Brüssel síðan 1992 . Fundir fjögurra vinnuhópa og stjórnar eru haldnir í Brüssel vor og haust og í nóvember ár hvert er aðalfundur . Núverandi forseti er Svíinn Bernard Grewin og framkvæmdastjóri Lisette Tiddens-Engwirda . Kalla má CPME sameiningartákn fyrir helztu evrópsku læknasamtökin enda rúmast innan þeirra um tvær milljónir lækna í Evrópu . Undirrituð hefur verið fulltrúi Íslands hjá CPME síðastliðin fimm ár og er nú skoðunarmaður reikninga . Læknafélag Íslands fær öll gögn frá CPME í hendur og heldur þeim til haga . Ég hef skrifað skýrslur um flesta fundi sem ég hef sótt og birt það efni sem ég hef talið sérlega áhugavert sem greinar í Læknablaðinu . Tvær birtust á síðasta vetri , önnur í desember 2003 og hin í apríl 2004 . Báðar fjölluðu um efni sem íslenzka lækna varðar um . Annars vegar var sagt frá meðferðaráætlun fyrir lækna með geðsjúkdóma og / eða fíkilshegðun en hin greinin var um samstarf lækna og lyfjafyrirtækja ( sjá Læknablaðið 2003 ; 89 : 974 - 5 og 2004 ; 90 : 427 ) . Haustfundur CPME var haldinn í Brüssel dagana 10. og 11. september . Fundinn sótti undirrituð ásamt varaformanni LÍ , Jóni G. Snædal . Þar sem við vorum tvö gátum við sótt fundi í öllum fjórum nefndunum , en í fyrra var ákveðið að halda fundi þeirra samhliða , tvo og tvo , í sparnaðarskyni . CPME kemur málum aðildarfélaganna á framfæri hjá viðeigandi yfirvöldum í Brüssel , með formlegum og óformlegum hætti , eða því sem kallað er lobbyismi . Fylgzt er af fremsta megni með því starfi sem fram fer á vegum ESB , svo sem vinnu að lagasetningu og reglugerðum sem fjalla um heilbrigðismál og öðru því sem læknar telja sér vera viðkomandi . Starf CPME er því mikilvægt til að hafa áhrif á stefnu stjórnvalda og þar með heilbrigðisyfirvalda í aðildarlöndum ESB og vert er að minna á að flestar ákvarðanir sem teknar eru þar skila sér inn í íslenzk lög og reglugerðir vegna aðildar Íslands að EES samkomulaginu . Þá er CPME að sjálfsögðu einnig í ráðgjafahlutverki fyrir hlutaðeigandi stofnanir á vegum ESB . Flest alþjóðleg samtök lækna eiga í nokkrum fjárhagserfiðleikum og reyna eftir fremsta megni að skera niður kostnað , samnýta húsnæði , draga úr pappírsflóði , túlkaþjónustu á fundum og þýðingum svo eitthvað sé nefnt . Kostnaðargreining í bókhaldi CPME hefur aukizt mjög síðustu eitt til tvö ár og miðar að því að gera þetta sýnilegt og má segja að bókhaldið sé að verða vel gegnsætt . Fram hafa komið frekari sparnaðartillögur , svo sem að þau lönd sem þurfa að láta þýða öll skjöl af ensku á móðurmál sitt og túlka jafnharðan það sem sagt er á fundum beri sjálf kostnað sem af því hlýzt . Það er hagstætt fyrir norrænu læknafélögin því allir í sendinefndum þeirra láta sér nægja ensku . Skoðunarmaður reikinga hefur unnið að þessum sparnaðartillögum og breytingum á bókhaldi með gjaldkeranum sem er Daniel Mart frá Lúxemborg .